NARIADENIE KOMISIE (EÚ) 2022/2388

zo 7. decembra 2022,

ktorým sa mení nariadenie (ES) č. 1881/2006, pokiaľ ide o maximálne hodnoty obsahu perfluóralkylovaných látok v určitých potravinách

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Rady (EHS) č. 315/93 z 8. februára 1993, ktorým sa stanovujú postupy Spoločenstva u kontaminujúcich látok v potravinách (1), a najmä na jeho článok 2 ods. 3,

keďže:

(1) Nariadením Komisie (ES) č. 1881/2006 (2) sa stanovujú maximálne hodnoty obsahu niektorých kontaminantov v potravinách.

(2) Kyselina perfluóroktánsulfónová (PFOS), kyselina pentadekafluóroktánová (PFOA), kyselina perfluórononánová (PFNA) a kyselina perfluórhexánsulfónová (PFHxS) sú perfluóralkylované látky (PFAS), ktoré sa používajú alebo sa používali v mnohých komerčných a priemyselných aplikáciách. Rozšírené používanie týchto látok spolu s ich perzistenciou v životnom prostredí viedli k rozsiahlej kontaminácii životného prostredia. Kontaminácia potravín týmito látkami je najmä dôsledkom bioakumulácie vo vodných a suchozemských potravových reťazcoch a hlavným zdrojom expozície PFAS je potrava. Použitie materiálov obsahujúcich PFAS, ktoré sa dostávajú do styku s potravinami, však tiež pravdepodobne prispeje k expozícii ľudí týmto látkam.

(3) Európsky úrad pre bezpečnosť potravín (ďalej len „úrad“) prijal 9. júla 2020 stanovisko k riziku pre zdravie ľudí v súvislosti s prítomnosťou perfluóralkylovaných látok v potravinách (3). Úrad dospel k záveru, že PFOS, PFOA, PFNA a PFHxS môžu ovplyvňovať vývoj a mať nepriaznivé účinky na cholesterol v sére, pečeň, imunitný systém a pôrodnú hmotnosť. Účinky na imunitný systém považoval úrad za najkritickejšie a stanovil skupinový prípustný týždenný príjem vo výške 4,4 ng/kg telesnej hmotnosti týždenne pre sumu PFOS, PFOA, PFNA a PFHxS, ktorý takisto chráni pred ostatnými účinkami týchto látok. Dospel k záveru, že expozícia niektorých častí európskeho obyvateľstva týmto látkam presahuje tento skupinový prípustný týždenný príjem, čo vyvoláva obavy.

(4) Mali by sa preto stanoviť maximálne hodnoty obsahu týchto látok v potravinách, aby sa zabezpečila vysoká úroveň ochrany zdravia ľudí.

(5) Prevádzkovateľom potravinárskych podnikov by sa mala poskytnúť primeraná lehota, aby sa mohli prispôsobiť novým maximálnym hodnotám stanoveným v tomto nariadení.

(6) Keďže určité potraviny, na ktoré sa vzťahuje toto nariadenie, majú dlhú trvanlivosť, malo by byť povolené, aby potraviny, ktoré boli zákonne uvedené na trh pred dátumom uplatňovania tohto nariadenia, zostali na trhu.

(7) Nariadenie (ES) č. 1881/2006 by sa preto malo zodpovedajúcim spôsobom zmeniť.

(8) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha k nariadeniu (ES) č. 1881/2006 sa mení v súlade s prílohou k tomuto nariadeniu.

Článok 2 Potraviny uvedené v prílohe, ktoré boli zákonne uvedené na trh pred 1. januárom 2023, môžu zostať na trhu až do dátumu ich minimálnej trvanlivosti alebo dátumu ich spotreby.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 1. januára 2023.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 7. decembra 2022 Za Komisiu predsedníčka Ursula VON DER LEYEN

(1) Ú. v. ES L 37, 13.2.1993, s. 1.

(2) Nariadenie Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (Ú. v. EÚ L 364, 20.12.2006, s. 5).

(3) Vedecká skupina EFSA pre kontaminanty v potravinovom reťazci (CONTAM); Scientific opinion on the risk to human health related to the presence of perfluoroalkyl substances in food (Vedecké stanovisko k riziku pre zdravie ľudí v súvislosti s prítomnosťou perfluóralkylovaných látok v potravinách). Vestník EFSA (EFSA Journal) (2020) 18(9):6223, https://efsa.onlinelibrary.wiley.com/doi/full/10.2903/j.efsa.2020,6223.